
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 octombrie 2009

	Nr.
	27/509


R A P O R T

asupra proiectului de Lege pentru modificarea şi completarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 456 din 28 septembrie 2009, cu dezbaterea pe fond în procedură obişnuită a proiectului de Lege pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.346/14.04.2009)
· avizul negativ al Comisiei pentru buget, finanţe şi bănci (nr.22/06.10.2009)
· avizul negativ al Comisiei juridice, de disciplină şi imunităţi (nr.31/864/13.10.2009)
· avizul favorabil al Comisiei pentru apărare, ordine publică şi siguranţă naţională (nr.32/462/06.10.2009)
· punctul de vedere negativ al Guvernului (nr.1202/12.05.2009)
Proiectul de lege  are ca obiect de reglementare modificarea art.2 din Legea nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, în sensul stabilirii cuantumului indemnizaţiei lunare la 2,7 lei faţă de 2,53 lei cât este în prezent, pentru fiecare lună de stagiu militar efectuat în cadrul fostei Direcţii Generale a Serviciului Muncii, precum şi completarea art.5 prin introducerea de noi facilităţi beneficiarilor acestui act normativ privind transportul urban gratuit şi 6 călătorii dus-întors pe calea ferată, cu mijloace auto sau fluviale.
Comisia propune Plenului Camerei Deputaţilor respingerea proiectului de lege din următoarele considerente:
- iniţiatorii nu au identificat sursele financiare necesare aplicării măsurilor propuse, încălcându-se astfel atât dispoziţiile art.138 alin.(5) din Constituţia României, republicată, cât şi cele ale art.15 alin.(1) din Legea nr.500/2002 privind finanţele publice, cu modificările ulterioare, dispoziţii care prevăd în mod expres stabilirea sursei de finanţare şi a mijloacelor prin care trebuie acoperită creşterea cheltuielilor bugetare;
- prin Hotărârea Guvernului nr.1147/2008 privind indexarea unor indemnizaţii în baza unor legi speciale, indemnizaţia pentru fiecare lună de stagiu militar a fost majorată cu 7,5%, aceasta fiind în prezent de 2,53 lei, iar influenţele financiare sunt de circa 9,7 milioane lei pe lună, respectiv 116,4 milioane la nivelul unui an, aşa cum reiese din datele deţinute de Ministerul Finanţelor Publice, menţionate în punctul de vedere al Guvernului;
- persoanele care fac obiectul acestui act normativ beneficiază, în calitate de pensionari ai sistemului public de pensii, atât de abonamente cu reducere 50% la transportul urban în comun, iar în multe oraşe şi municipii chiar de gratuitate, acordată prin hotărâri ale consillilor locale cât şi de o reducere de 50% din tariful stabilit pentru călătoriile pe calea ferată, pe toate tipurile de tren, fără regim de rezervare, cu mijloace auto sau navale între localităţi, conform Hotărârii Guvernului nr.2403/2004 pentru aprobarea Normelor metodologice de aplicare a Legii nr.147/2000 privind reducerile acordate pensionarilor pentru transportul intern.
Proiectul de lege  face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi 2 abţineri.

Proiectul de lege a fost adoptat de Senat în şedinţa din 23 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

Întocmit,
Expert parlamentar Monica Rallu CURTA

